Plaasaanvalle: Regering se optrede ‘onaanvaarbaar, onverantwoordelik’ – IVP(Argieffoto: Lorraine Claasen) Die IVP het ook sy stem gevoeg by die lys politieke partye wat eis dat plaasmoorde tot prioriteitsmisdaad verklaar moet word. Die land het die afgelope paar weke onder ŉ vlaag plaasaanvalle en -moorde deurgeloop. Die party het ook gevra dat ŉ onafhanklike hof op die been gebring word spesifiek om dié misdade te hanteer. Volgens die IVP lyk dit egter of die ANC-beheerde regering “huiwerig is om op te tree met die dringendheid wat die kwessie verdien”. In een van die jongste voorvalle is Zakiyyah Ahmedjan Ismaili, ŉ 26-jarige swanger ma van twee voor haar kinders op ŉ plaas in die Weenen-omgewing in KwaZulu-Natal vermoor. Volgens die polisie is sy keelaf gesny. Ismaili se man is ernstig aangerand nadat die aanvallers glo kontant geëis het. “Ons is van mening dat plaasmoorde tot prioriteitsmisdaad verklaar moet word. Die regering weier egter om veral plaasmoorde só te verklaar omdat hierdie voorvalle van geweld, volgens die regering, bloot deel vorm van die breër moordkategorie. Dit is onaanvaarbaar en onverantwoordelik,” het Blessed Gwala, die IVP se woordvoerder oor veiligheid, gesê. Gwala het gesê dit is “duidelik” dat plaasmoorde nie vir die regering ŉ prioriteit is nie. “Die regering moet sy retoriek oor die uitwissing van plaasaanvalle en -moorde staak, want niks het verander nie. Dit is hoog tyd dat die regering daadwerklik aan die kwessie aandag gee en die beskerming van boere en plaasbewoners verseker.” Gwala het gesê die regering moet dieselfde ywer waarmee hy Covid-19 beveg, inspan om dié soort misdaad hok te slaan. Volgens hom is daadwerklike optrede en nie praatjies nie nodig. Gwala het ook gesê die regering moet die leiding neem om bewustheid rakende plaasaanvalle te verhoog. “Ons wil hê die regering moet ŉ onafhanklike hof op die been bring wat spesifiek plaasaanvalle en -moorde hanteer. Ons vra ook vir ŉ hersiening van die strafregstelsel, veral wat betref wetgewing oor ernstige misdaad sodat enigiemand wat betrokke is by sulke aanvalle swaar gestraf kan word. “Ons wette moet skerp tande hê. Ons moet ŉ duidelike boodskap uitstuur dat misdaad nie geduld word nie.” Die DA het vroeër ŉ beroep op die parlement gedoen vir ŉ dringende debat oor plaasmoorde en -aanvalle, gegewe wat hy noem die regerende party se “ontkenning” van die situasie. Volgens die burgerregtegroep AfriForum se jongste beskikbare syfers is 19 mense vanjaar al in plaasaanvalle dood. Verlede maand is minstens 40 aanvalle aangemeld wat die lewe van vyf mense geëis het.